|  |  |  |
| --- | --- | --- |
| **ROMÂNIA** **JUDEȚUL SUCEAVA****MUNICIPIUL CÂMPULUNG MOLDOVENESC** **CONSILIUL LOCAL** |  | **ANEXA la H.C.L. NR.\_\_\_\_\_\_\_\_/ 2019** |

**STRATEGIA DE DEZVOLTARE A**

**SERVICIILOR SOCIALE**

**DIN MUNICIPIUL CÂMPULUNG MOLDOVENESC**

**pentru perioada 2020 - 2025**

**Capitolul I**

**Consideraţii generale**

Prezenta Strategie de dezvoltare a serviciilor sociale la nivelul municipiului Câmpulung Moldovenesc, pentru perioada 2020-2025 s-a elaborat în conformitate cu prevederile art. 112 alin. (3) lit. a) din Legea asistenţei sociale nr. 292/2011, cu modificările și completările ulterioare și a Hotărârii Guvernului nr. 797/2017 pentru aprobarea regulamentelor-cadru de organizare şi funcţionare ale serviciilor publice de asistenţă socială şi a structurii orientative de personal, cu modificarile și completarile ulterioare;

Scopul elaborării strategiei este acela de a asigura condiţiile furnizării unor servicii sociale de calitate, care implicit să conducă la îmbunătăţirea calităţii vieţii familiilor şi persoanelor sărace, fără nici un venit sau cu venituri foarte mici, a persoanelor cu handicap, a şomerilor, a pensionarilor, precum şi a altor categorii de persoane defavorizate din municipiul Câmpulung Moldovenesc.

Direcţia de asistenţă socială din cadrul aparatului de specialitate al Primarului municipiului Câmpulung Moldovenesc are obligaţia de a acorda servicii sociale la nivel local, precum şi de a planifica dezvoltarea acestora, în funcţie de nevoile identificate ale persoanelor din comunitate, de priorităţile stabilite, de resursele disponibile şi cu respectarea celui mai eficient raport cost/beneficiu.

Serviciile sociale sunt definite ca reprezentând activitatea sau ansamblul de activităţi realizate pentru a răspunde nevoilor sociale, precum şi a celor speciale, individuale, familiale sau de grup, în vederea depăşirii situaţiilor de dificultate, prevenirii şi combaterii riscului de excluziune socială, promovării incluziunii sociale şi creşterii calităţii vieţii.

**Capitolul II**

**Prezentarea municipiului Câmpulung Moldovenesc**

**Câmpulung Moldovenesc** este un municipiu situat în partea central – vestică a județului Suceava, la intersecția coordonatelor 470 32` latitudine nordică cu 25 33` longitudine estică. Orașul este localizat în depresiunea intramontană Câmpulung Moldovenesc, ce desparte Obcinele Bucovinei de Munții Stănișoarei. Zona locuită a localității este de aproximativ 24 km2 și se întinde pe o lungime de peste 10 km de-a lungul râului Moldova, care traversează orașul. Suprafața intravilană măsoară aproape 11 km2. Localitatea se învecinează la nord cu Obcina Feredeului și Obcina Mestecănișului, la est cu comuna Vama, la sud cu munții Rarău și Giumalău, iar la vest cu comunele Sadova și Pojorâta. Municipiul este situat pe șoseaua europeană E576 (DN 17) la o distanță de aproximativ 70 km de municipiul Suceava, reședința județului cu același nume.

A fost declarat municipiu în anul 1995.

**1. Starea socială**

Evoluția numărului și a structurii populației a avut și are în continuare, implicații profunde asupra dezvoltării economice și sociale a Municipiului Câmpulung Moldovenesc.

**1.1.Populaţia și fenomene demografice**

Populaţia, municipiului Câmpulung Moldovenesc, după domiciliu, a fost în anul 2018 de 19.916 persoane, din care 10.381 femei.

Populaţia după domiciliu, împărţită pe grupe de vârstă, a fost de:

-grupa de vârstă 0 – 4 ani, 777 persoane;

-grupa de vârstă 5 – 9 ani, 894 persoane;

-grupa de vârstă 10 – 14 ani, 959 persoane;

-grupa de vârstă 15 – 19 ani, 966 persoane;

-grupa de vârstă 20 – 24 ani, 990 persoane;

-grupa de vârstă 25 – 29 ani, 1344 persoane;

-grupa de vârstă 30 – 34 ani, 1478 persoane;

-grupa de vârstă 35 – 39 ani, 1482 persoane;

-grupa de vârstă 40 – 44 ani, 1506 persoane;

-grupa de vârstă 45 – 49 ani, 1671 persoane;

-grupa de vârstă 50 – 54 ani, 1527 persoane;

-grupa de vârstă 55 – 59 ani, 1346 persoane;

-grupa de vârstă 60 – 64 ani, 1462 persoane;

-grupa de vârstă 65 – 69 ani, 1330 persoane;

-grupa de vârstă 70 – 74 ani, 771 persoane;

-grupa de vârstă 75 – 79 ani, 657 persoane;

-grupa de vârstă 80 – 84 ani, 464 persoane;

-grupa de vârstă 85 ani şi peste, 310 persoane;

**1.2.Forţa de muncă şi şomajul**

Numărul mediu de salariaţi existent la sfârşitul anului 2018 în municipiul Câmpulung Moldovenesc a fost de 4648, iar numărul de societăţi cu cel puţin un contract activ a fost de 879.

La finele anului 2018, numărul salariaţilor pe domenii de activitate, defalcaţi pe principalele domenii de activitate arată astfel:

-învăţământ secundar general – 463;

-învăţământ secundar, tehnic sau profesional – 450;

-activităţi de asistenţă spitalicească – 365;

-fabricarea produselor lactate şi a brânzeturilor – 295;

-fabricarea de articole din textile(cu excepţia îmbrăcămintei şi lenjeriei de corp) – 258;

-comerţ cu amănuntul în magazine nespecializate, cu vânzare predominantă de produse alimentare, băuturi şi tutun – 225;

-transporturi rutiere de mărfuri – 155;

-restaurante – 141;

-fabricarea de echipamente electrice şi electronice pentru autovehicule şi pentru motoare de autovehicule – 136;

-comerţ cu amănuntul în magazine nespecializate, cu vânzare predominantă de produse nealimentare – 133;

-distribuţia energiei electrice – 104;

-servicii de administraţie publică – 101;

-altele – 2022;

Rata şomajului în judeţul Suceava în anul 2018:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 2018  Indicator | ian | febr | mar | apr | mai | iun | iul | aug | sept | oct | noi | dec |
| Rată şomaj % | 5,62 | 5,69 | 5,49 | 5,10 | 4,82 | 5,05 | 5,36 | 5,37 | 5,26 | 4,69 | 5,19 | 5,17 |
| Şomeri benef de indemn | 3876 | 3877 | 3568 | 3000 | 2666 | 2612 | 2677 | 2891 | 2915 | 3031 | 3094 | 3382 |
| Şomeri care nu benef de indemn | 9024 | 9174 | 9038 | 8705 | 8403 | 8989 | 9630 | 9432 | 9167 | 7739 | 8821 | 8485 |
| Total şomeri înreg | 12900 | 13051 | 12606 | 11705 | 11069 | 11601 | 12307 | 12323 | 12082 | 10770 | 11915 | 11867 |

Ponderea şomerilor în populaţia stabilă cu vârste între 18 – 62 ani în municipiul Câmpulung Moldovenesc la data de 31.12.2018, arată astfel:

|  |  |  |  |  |  |  |
| --- | --- | --- | --- | --- | --- | --- |
|  | Populaţia stabilă  18 – 62 ani | Din care, femei: | Nr. şomerilor | Din care, femei: | Ponderea şomerilor | Din care, femei: |
| Total judeţ Suceava | 463550 | 226600 | 11867 | 5161 | 2,56% | 2,28% |
| Municipiul Câmpulung Moldovenesc | 12878 | 6639 | 280 | 147 | 2,17% | 2,21% |

Şomeri înregistraţi în municipiul Câmpulung Moldovenesc la 31.12.2018:

|  |  |  |
| --- | --- | --- |
|  | Total | Din care, femei: |
| Şomeri indemnizaţi | 130 | 74 |
| Şomeri neindemnizaţi | 150 | 73 |
| Total şomeri | 280 | 147 |

**I.3. Pensionari înregistrați la Casa de ajutor reciproc**

Numărul total de membri asociaţi, înregistraţi la Casa de ajutor reciproc a pensionarilor Câmpulung Moldovenesc, la finele anului 2018, a fost de 9624 din care 3172 domiciliați în municipiul Câmpulung Moldovenesc.

În anul 2018, C.A.R. Pensionari a acordat următoarele ajutoare nerambursabile, astfel:

|  |  |  |
| --- | --- | --- |
| **Tip ajutor** | **Număr cazuri** | **Suma (lei)** |
| Ajutor nerambursabil | 1774 | 88.730 |
| Ajutor pentru spitalizare | 59 | 3.540 |
| Ajutor pentru boli oncologice | 30 | 3.000 |
| Decontare cotă parte bilete de tratament | 81 | 4.860 |
| Ajutor pentru proteze, ochelari | 10 | 400 |
| Ajutor de deces | 236 | 183.100 |

**2. Sănătatea**

În municipiul Câmpulung Moldovenesc situația furnizorilor de servicii medicale (aflați în relație contractuală cu Casa de Asigurări de Sănătate Suceava) se prezintă astfel:

1.Medici de familie – 10 cabinete medicale de medicina familiei;

2.Spitale – 2;

3.Servicii de îngrijiri la domiciliu – 1;

4.Servicii de imagistică medicală – 2;

5.Servicii de reabilitare și recuperare medicală – 1;

**Spitalul Municipal Câmpulung Moldovenesc**este o unitate sanitară cu personalitate juridica aflată in subordinea Consiliului Local Câmpulung Moldovenesc şi asigură asistenţa medicală completă, curativă, preventivă şi de recuperare a populaţiei din zonă.

În cazuri de urgenţă, spitalul acordă asistenţă medico-chirurgicală tuturor persoanelor a căror stare necesită acest lucru.

Unitatea asigură servicii medicale pentru aproape 60.000 de locuitori din zonă, din care 20.000 din municipiul Câmpulung Moldovenesc.

**Spitalul de Psihiatrie Câmpulung Moldovenesc** este o unitate sanitară cu personalitate juridică aflată în subordinea Consiliului Local Câmpulung Moldovenesc şi asigură servicii persoanelor peste 18 ani care au nevoie de asistenţă psihiatrică.

După patologia pe care o tratează, Spitalul de Psihiatrie Câmpulung Moldovenesc se clasifică în categoria spitalelor de monospecialitate, cu o structură pavilionară şi o infrastructură corespunzatoare pentru desfăşurarea în condiţii normale a activităţii medicale.

**Capitolul III**

**Identificarea grupurilor vulnerabile și a priorităților de**

**dezvoltare a serviciilor sociale**

Grupurile vulnerabile identificate sunt cele excluse de pe piața forței de muncă, din sistemul de educație, sănătate și cele care locuiesc în condiții improprii din cauza lipsei locuințelor sociale.

Principalele grupuri vulnerabile din municipiul Câmpulung Moldovenesc sunt:

**1.Familii cu copii, aflate în dificultate, cu următoarele probleme sociale și priorități de dezvoltare a serviciilor sociale:**

a) lipsa locuinței;

b) lipsa actelor de identitate;

c) resurse financiare insuficiente și dificultăți în gestionarea lor;

d) familii cu climat social defavorabil;

e) abandonul școlar și delincvență juvenilă;

f) probleme de sănătate;

**2. Persoane vârstnice, cu următoarele probleme sociale și priorități de dezvoltare a serviciilor sociale:**

a) sănătatea precară;

b) venituri mici în raport cu necesitățile;

c) izolare, singurătate;

d) capacitatea scăzută de autogospodărire;

e) absența suportului pentru familia care are în îngrijire un vârstnic dependent;

f) un număr insuficient de locuri în Centrele rezidențiale pentru bătrâni din județ;

g) lipsa locuinței.

**3. Persoane cu handicap (minori și adulți), cu următoarele probleme sociale și priorități de dezvoltare a serviciilor sociale:**

a) accesibilitatea, inclusiv în propria locuință;

b) lipsa locurilor de muncă protejate;

c) lipsa profesioniștilor în servicii specializate;

d) atitudinea discriminatorie a societății;

e) situația materială precară;

f) absența suportului pentru familia care are în întreținere persoana cu handicap;

g) un număr insuficient de locuri în Centrele de recuperare și reabilitare a persoanelor cu handicap din județ;

h) lipsa locuinței;

**4.** **Alte persoane în situații de risc de excluziune socială, cu diferite probleme și priorități de dezvoltare a serviciilor sociale:**

a) lipsa educației și a unei calificări care să le permită găsirea unui loc de muncă;

b) dependența de alcool;

c) lipsa de informare;

d) neacceptarea situației în care se află;

e) condiții improprii de locuit;

f) delicvență;

g) sărăcie.

**Capitolul IV**

**Principiile acordării serviciilor sociale**

Principiile care stau la baza acordării serviciilor sociale, conform prevederilor Legii 292/ 2011 a asistenţei sociale, sunt:

1. Universalitatea – fiecare persoană are dreptul la asistență socială, în condițiile prevăzute de lege.
2. Respectarea demnității umane – fiecărei persoane îi este garantată dezvoltarea liberă și deplină a personalității, îi sunt respectate statutul individual și social precum și dreptul la intimitate și protecție împotriva oricărui abuz fizic, psihic, intelectual, politic sau economic.
3. Solidaritatea socială – întreaga comunitate participă la sprijinirea persoanelor vulnerabile care necesită suport și măsuri de protecție socială pentru depășirea sau limitarea unor situații de dificultate, in scopul asigurării incluziunii sociale a acestei categorii de populație.
4. Parteneriatul – autoritățile administrației publice centrale și locale, instituțiile publice și private, organizațiile neguvernamentale, instituțiile de cult recunoscute de lege, precum și membrii comunității cooperează în vederea acordării serviciilor sociale.
5. Subsidiaritatea – în situația în care persoana sau familia nu își poate asigura integral nevoile sociale, intervin colectivitatea locală și structurile ei asociative și complementar, statul.
6. Participarea beneficiarilor – beneficiarii măsurilor și acțiunilor de asistență socială contribuie activ la procesul de decizie și de acordare a acestora.
7. Transparența – se asigură creșterea gradului de responsabilitate a administrației publice centrale și locale față de cetățean, precum și stimularea participării active a beneficiarilor la procesul de luare a deciziilor.
8. Nediscriminarea – persoanele vunerabile beneficiază de măsuri și acțiuni de protecție socială fără restricție sau preferință față de rasă, naționalitate, origine etnică, limbă, religie, categorie socială, opinie, sex sau orientare sexuală, vârstă, apartenență politică, dizabilitate, boală cronică necontagioasă, infectare HIV sau aparatenență la o categorie defavorizată, precum și orice alt criteriu care are ca scop sau ca efect restrângerea folosinței sau exercitării, în condiții de egalitate, a drepturilor omului și a libertăților fundamentale.
9. Egalitatea de șanse – beneficiarii, fără niciun fel de discriminare, au acces în mod egal la oportunitățile de împlinire și dezvoltare personală, dar și la măsurile și acțiunile de protecție socială.
10. Focalizarea – beneficiile de asistență socială și serviciile sociale se adresează celor mai vulnerabile categorii de persone și se acordă în funcție de veniturile acestora.

Direcția de asistență socială din cadrul aparatului de specialitate al Primarului municipiului Câmpulung Moldovenesc, are obligația de a respecta principiile enunțate în prezentul capitol la acordarea socială și serviciilor sociale.

**Capitolul V**

**Obiective**

**1. Obiectiv general**

Obiectivul general al prezentei strategii îl reprezintă diversificarea şi dezvoltarea serviciilor de asistenţă socială prin asigurarea aplicării politicilor sociale din domeniul protecţiei copilului, familiei, persoanelor vârsnice, persoanelor cu dizabilităţi, precum şi altor persoane, grupuri sau comunităţi în vederea asigurării de servicii sociale de calitate care să aibă o abordare integrată a nevoilor, în relaţie cu situaţia economică, starea de sănătate, nivelul de educaţie şi mediul social de viaţă al locuitorilor municipiului Câmpulung Moldovenesc.

**2. Obiective specifice:**

a) protecția copilului și familiei;

b) protecția persoanelor cu dizabilități;

c) protecția persoanelor vârstnice;

d) prevenirea și combaterea violenței în familie;

e) prevenirea marginalizării sociale și protecția altor persoane sau grupuri aflate în nevoie socială.

Realizarea obiectivului general și a obiectivelor specifice se va face prin activități/actiuni desfășurate de către administrația publică locală în colaborare cu asociații și fundații, instituții de invățământ, biserică, potrivit planului de implementare care face parte integrantă din prezenta strategie.

**Capitolul VI**

**Concluzii**

Strategia elaborată este realizabilă în condițiile precizate și se va adapta cerințelor și necesităților ori de câte ori va fi nevoie, astfel încât aceasta să fie realistă și aplicabilă.

Realizarea obiectivelor propuse este în strânsă dependență de sursele de finanțare.

Se dorește ca în municipiul Câmpulung Moldovenesc:

* + să nu mai fie copii în situație de risc;
  + calitatea vieții persoanelor vârstnice și a celor cu dizabilități să se îmbunătățească;
  + numărul persoanelor aflate în risc de marginalizare și excluziune socială să scadă.

În concluzie, strategia de dezvoltare a serviciilor sociale este o radiografie a prezentului și viitorului, care stabilește direcțiile de dezvoltare și care stă la baza deciziilor viitoare ai celor care vor hotărî măsurile necesare atingerii țintelor propuse.

Întocmit,

Director executiv

Erhan Rodica

Asistent social,

Manea Alina - Ramona

**Președinte de ședință, Secretar general,**